**ΑΓΙΟΙ ΤΙΜΟΘΕΟΣ ΚΑΙ ΜΑΥΡΑ**

**3 ΜΑΪΟΥ**

Οι Άγιοι Τιμόθεος και Μαύρα ήταν ανδρόγυνο. Κατάγοταν από **την Θηβαίδα της** **Αιγύπτου** και έζησαν στα χρόνια του αυτοκράτορα **Διοκλητιανού 284μ.Χ.-305μ.Χ**..

Το αγιασμένο αυτό ζευγάρι είχε μεγάλη αγάπη, σφοδρό έρωτα, για το Σωτήρα και Λυτρωτή μας, και η απόφασή τους ήταν να οδηγήσουν και άλλους από την πλάνη των ειδώλων στην αλήθεια και το φως του **ΕΥΑΓΓΕΛΙΟΥ.**

Βλέποντας ο Αρχιερέας την Θηβαίδος της Αιγύπτου την ζωή και τον ζήλο του Τιμόθεου **τον χειροτόνησε Ιερέα**.

Ο Τιμόθεος από αγάπη για τους ανθρώπους ,μιμούμενος τον Μεγάλο Διδάσκαλο, τον Κύριο μας Ιησού Χριστό, δίδασκε ακατάπαυστα τους ευσεβείς, νουθετούσε με έργα και λόγια τους πάντες, στήριζε στην Ορθόδοξη πίστη τους κλονιζομένους, συμβούλευε τους ειδωλολάτρες ν΄ αφήσουν την πλάνη και να πιστέψουν στον ένα αληθινό Θεό που από φιλευσπλαχνία έστειλε στην γη τον Μονογενή Του Υιό, τον Κύριο μας Ιησού Χριστό, για να μας σώσει από την πλάνη του διαβόλου.

Δεν άργησε όμως να γίνει γνωστή η δράση του αγίου και να συλληφθεί από τον ηγεμόνα της περιοχής, **ονόματι Αρριανό.**

**Ο Τιμόθεος** όμως δεν δείλιασε μπροστά στις απειλές του τυράννου, και στην απαίτηση του να του δοθούν τα Ιερά Βιβλία των Χριστιανών, μέσα από τα οποία ο άγιος δίδασκε και παρηγορούσε τον λαό, αρνήθηκε με θάρρος να του τα παραδώσει. Τότε άρχισαν τα φρικτά μαρτύρια.

Του πέρασαν πυρακτωμένη σούβλα στα αυτιά και του έπεσαν οι κόρες των ματιών, τον ξάπλωσαν σε τροχό και κομμάτιασαν το σώμα του με μαχαίρια, αλλά παρ΄ όλα αυτά ο Τιμόθεος δοξολογούσε το όνομα του Θεού και έψαλλε,<< Ου φοβηθήσομαι κακά ότι Συ μετ΄ εμού ει.>>.

**Την αγία Μαύρα** προσπαθούσε με κολακείες ο ηγεμόνας να πείσει να θυσιάσει στα είδωλα, και επειδή οι κολακείες δεν έφεραν αποτέλεσμα διέταξε να της κόψουν τα μαλλιά,να κατακρεουργήσουν τα δάχτυλα των χεριών της και κατόπιν να τη ρίξουν σε βραστό νερό.

Απελπισμένος ο ηγεμόνας, γιατί παρ΄ όλα τα βασανιστήρια και την δύναμή του δεν μπορούσε να υποτάξει τους αγίους, διέταξε να ετοιμάσουν δύο σταυρούς και να τους σταυρώσουν.

Όταν έμαθε το νέο μαρτύριο που του ετοιμάζονταν, το ευλογημένο ζευγάρι, ευχαρίστησε τον Θεό που τους αξιώνει να μαρτυρήσουν για την αγάπη Του, όπως ο Κύριος μας έχυσε το αίμα Του επάνω στο Σταυρό για την δική μας σωτηρία.

Επάνω στο Σταυρό ο διάβολος προσπαθούσε δημιουργώντας διάφορες φαντασίες να τους κάνει να ολιγοψυχήσουν αλλά το αγιασμένο ζεύγος με τα μάτια στραμμένα προς την Ουράνια Βασιλεία και τον Νυμφίο της ψυχής τους υπέμεναν με καρτερία ως την στιγμή που παρέδωσαν τις ψυχές τους στα χέρια του ζώντος Θεού **στις 3 Μαίου**.

Ευσεβείς Χριστιανοί κατέβασαν τα ιερά λείψανα των αγίων και τα έθαψαν, δοξάζοντες τον Θεό που βοηθάει τους δούλους του να πατούν επάνω σε φίδια και σκορπιούς και σε κάθε τέχνασμα του εχθρού χωρίς να βλάπτονται.